06/07 2017 22:00

F.C. København er blevet enige med AaB om en aftale, der sender Jores Okore til Aalborg med øjeblikkelig virkning.

Okore kom til FCK sidste sæson, men har ikke opnået den spilletid, han har ønsket, og han drager derfor nu videre:

"Det er ikke altid tingene lykkes. Vi fik en god mulighed, da Jores blev tilgængelig for os sidste sommer, og vi slog til. Men tingene er ikke gået op i en højere enhed, som begge parter ellers har ønsket det. Det skyldes ikke mindst, at Erik Johansson og Zanka har været utroligt stærke, og Jores derfor ikke har fået den spilletid, han har ønsket. Der er ingen sure miner fra hverken os eller Jores, men vi er enige om, at det er bedst for hans karriere, at han får muligheden for at spille et andet sted. Her er en stærk klub som AaB helt sikkert en god base for ham. Vi ønsker Jores alt det bedste fremover," siger Ståle Solbakken.

Okore selv ser frem til at få kickstartet karrieren:

"Jeg har haft en god hverdag i FCK, hvor jeg er blevet behandlet fair og ærligt hele vejen igennem. Det er ingen hemmelighed, at jeg gerne ville have spillet flere kampe. Jeg respekterer, at Ståle og staben har valgt nogle andre, men jeg har brug for at spille kampe for at trives optimalt. Jeg har lært af min tid i FCK med dygtige holdkammerater, og nu ser jeg frem til at få en frisk start i AaB, som er en stærk klub med gode ambitioner," siger Jores Okore.

Alle i F.C. København takker Jores for hans indsats for klubben og ønsker ham alt det bedste i fremtiden.